CONTRACT-CADRU DE COLABORARE
încheiat azi ______________

I. PĂRŢILE:

a) Municipiul Timişoara, cu sediul în Bv. C.D. Loga nr.1, 300030 Timişoara, cod fiscal R14756536, telefon 0040-256-408300, fax 0040-256-493017, reprezentat prin Gheorghe Ciuhandu – Primar şi Smaranda Haracicu – Director Direcţia Economică, numit în continuare ,,BENEFICIAR”

şi


b) _____________________, cu sediul în ______________, str.______________, nr.____, sc.__, et.__, ap.__, telefon _________, fax ______, înregistrată la Oficiul Registrului Comerţului _________ sub nr._______________, cod fiscal nr. __________, având cont nr. __________________________, deschis la ___________, reprezentată prin ____________________________, numit în continuare “DISTRIBUITOR”.

II. OBIECTUL CONVENŢIEI

Art. 1. Obiectul contractului constă în predarea, preluarea şi eliberarea către utilizatori a tichetelor privind taxa de tranzit de către Distribuitor în numele Beneficiarului, în regim de comision, prin punctele de distribuţie a carburanţilor, menţionate în Anexa nr. 1 („Lista punctelor de distribuţie aparţinând _________________, abilitate să încaseze taxa de tranzit), în baza prevederilor HCL nr. 196/2009 privind stabilirea impozitelor şi taxelor locale în Municipiul Timişoara, pentru anul 2010, şi încasarea în numele Beneficiarului a contravalorii taxei de tranzit.
Art. 2. În cazul în care părţile doresc să încaseze taxa de tranzit şi prin alte puncte de lucru decât cele prevăzute în Anexa nr. 1, să elimine sau să înlocuiască parte din punctele de lucru, aceasta se va face cu acordul părţilor, prin completarea, reducerea sau refacerea după caz a Anexei nr. 1 şi încheierea unui act adiţional în acest sens. 

III.OBLIGAŢIILE PĂRŢILOR

Art. 3 Obligaţiile Distribuitorului sunt următoarele:
1. Să solicite, în scris, Beneficiarului, până la data de 15 a primei luni din trim. I, II, III, IV, în funcţie de stocul existent la acea dată, cantitatea de tichete estimată ca fiind necesară asigurării acoperirii cererilor utilizatorilor, completându-se în acest sens, formularul de comandă prevăzut în Anexa nr. 4  („Comanda de tichete pentru perioada ________”).
2. Să preia, de la sediul Beneficiarului, în baza procesului verbal de predare-primire, cantităţile de tichete, solicitate potrivit pct. 1, în prezenta unui reprezentant al Distribuitorului.

3. Să semneze procesele verbale de predare-primire a tichetelor, după recepţia cantitativă şi calitativă a acestora.

4. Să elibereze pe baza certificatului de înmatriculare, a cărţii de identitate a vehiculului, în original, tichetele reprezentând taxa de tranzit în punctele de distribuţie prevăzute în Anexa nr. 1, în program permanent (24 h), utilizatorilor români şi străini, conform prevederilor HCL nr. 196/2009 privind stabilirea impozitelor şi taxelor locale în Municipiul Timişoara pentru anul 2010, pentru perioada de 1 zi.

5. Să încaseze de la utilizatorii români sau străini contravaloarea taxei de tranzit.

5.1 Prin utilizatori se înţelege utilizatorii români sau străini care nu au      domiciliul/sediul în Judeţul Timiş.

6. Pe documentul care atestă plata taxei de tranzit se va înscrie numărul de înmatriculare a vehiculului (conform tipurilor prevăzute în Anexa nr. 3 „Date ce vor fi înscrise obligatoriu în tichetul reprezentând taxa de tranzit”).

7. Să promoveze distribuirea tichetelor prin publicitate în staţiile de distribuţie a carburanţilor şi pe pagina oficială de web a Distribuitorului, de comun acord cu Beneficiarul.

8. Să transmită Beneficiarului, în termen de 5 zile lucrătoare de la încheierea fiecărei decade:

a. „Procesul  verbal de predare-primire privind încasarea taxei de tranzit şi numărul de tichete eliberate pe perioada ………………………..”, care cuprinde datele cu privire la numărul tichetelor reprezentând taxă de tranzit eliberate utilizatorilor şi sumele încasate cu titlu de taxă de tranzit, conform Anexei nr. 2;

b. „Procesul  verbal de predare-primire privind stocurile iniţiale şi finale de tichete în perioada ……………………..” conform Anexei nr. 2;

9. Personalizarea tichetelor se va realiza astfel:

a. se va composta data valabilităţii tichetului (ziua, luna);

b. se va înscrie numărul de înmatriculare al vehiculului în spaţiul destinat de pe tichet utilizând pixuri cu bila.

10. Să prezinte organelor abilitate ale Municipiului Timişoara documentele care atestă virarea integrală şi la termen a sumelor decontate Beneficiarului, pentru operaţiunile efectuate, cu ocazia controalelor.

11. Să predea Municipiului Timişoara, în termen de 20 de zile de la data încetării contractului, tichetele nedistribuite, pe bază de proces verbal de predare-primire în care se vor consemna cantitatea şi seriile acestora.

12. Să comunice Beneficiarului în termen de 72 de ore de la data constatării lipsei, lista cu seriile tichetelor pierdute/sustrase, declarându-le nule. Distribuitorul răspunde pentru tichetele pierdute/sustrase şi se limitează la plata costului de achiziţie a tichetelor pierdute/sustrase atunci când evenimentul nu s-a produs din culpa salariaţilor acestora, fapt dovedit de organele de poliţie. 

13. Pentru eventualele tichete constatate lipsă cu ocazia controalelor efectuate de organele abilitate ale Municipiului Timişoara, sau pentru eventualele tichete eliberate fără a fi compostată data valabilităţii şi/sau fără a fi înscris numărul de înmatriculare în spaţiul destinat de pe tichet, utilizând pixuri cu bilă, să achite în contul Beneficiarului de 5 ori contravaloarea taxei de tranzit înscrisă pe tichetul constatat lipsă (cu excepţia cazurilor prevăzute la art. 3, pct. 12) sau eliberat necorespunzător.

14. Să achite, lunar în contul Beneficiarului, costul de achiziţie al tichetelor deteriorate, compostate eronat sau a căror contravaloare a fost stornată, de către salariaţii proprii şi să le transmită Beneficiarului, centralizat, până la data de 15 a fiecărei luni, pe bază de proces verbal de predare-primire, fiind evidenţiate separat cele a căror contravaloare a fost stornată.

15. Să vireze la termenele stabilite prin prezentul contract sumele datorate Beneficiarului, în contul ………………….. deschis la Trezoreria Timişoara.

16. Să permită şi să participe la inventarierea stocului de tichete cu ocazia inventarierii anuale a patrimoniului Municipiului Timişoara, conform prevederilor legale în vigoare.

17. În cazul în care Beneficiarul constată erori la întocmirea tichetelor de către Distribuitor, ca urmare a analizării datelor cu privire la tichetele eliberate şi sumele încasate cu titlu de taxa de tranzit transmise decadal de către unităţile Distribuitorului, şi dacă sunt justificate, acestea din urmă sunt obligate să vireze sumele în contul Beneficiarului în termen de 5 zile lucrătoare de la primirea comunicării împreună cu majorările aferente, conform Cap IV pct. 3.

18. În cazul în care Beneficiarul depistează tichete eliberate în neconcordanţă cu prevederile HCL nr. 196/2009, Distribuitorul este obligat să vireze sumele neîncasate în contul Beneficiarului, în termen de 5 zile lucrătoare de la primirea comunicării împreună cu majorările aferente, conform Cap. IV pct. 3. 

19. Să nu afecteze imaginea Beneficiarului prin acţiunile sale.

20. Sa-şi îndeplinească cu bună - credinţă, toate obligaţiile asumate prin prezentul contract.

21. Să gestioneze şi să asigure evidenţa tichetelor conform prevederilor legale în vigoare.

22. În cazul în care, într-un punct de lucru, utilizatorul refuză plata taxei de tranzit ulterior întocmirii documentului de plată şi/sau personalizării tichetului (compostarea datei de valabilitate şi/sau înscrierea numărului de înmatriculare în spaţiul destinat de pe tichet utilizând pixuri cu bila), fapt sesizat de utilizator sau Distribuitor la faţa locului, se va proceda la stornarea contravalorii tichetelor numai cu respectarea cumulativă a următoarelor condiţii:
a. cu aprobarea primită de la sediul central al Distribuitorului;

b. numai în termen de maximum 15 min de la data întocmirii documentului de plată.

Stornările se vor evidenţia distinct în rapoartele transmise de Distribuitor către Beneficiar, iar sumele neîncasate, nu se vor vira în contul  Beneficiarului.

23. Să pună la dispoziţia personalului Beneficiarului împuternicit să efectueze controale inopinate, documentele solicitate de acesta, necesare pentru inventarierea stocului de tichete, verificarea sumelor încasate şi verificarea modului de eliberare a tichetelor şi întocmire a acestora.

Art. 4. Obligaţiile Beneficiarului sunt următoarele:
1. Să pună la dispoziţia Distribuitorului, pe baza de proces verbal de predare-primire, tichetele necesare asigurării acoperirii cererilor utilizatorilor pentru eliberarea tichetelor în toate punctele de distribuţie, în termen de 10 zile de la data înregistrării la Beneficiar a documentului de solicitare emis de Distribuitor.
2. Să încheie proces verbal de predare-primire pentru cantităţile de tichete puse la dispoziţia Distribuitorului pe care se va menţiona „nu se facturează”, asigurând recepţia cantitativă şi calitativă a acestora, incluzând în conţinutul acestuia cantitatea şi seria tichetelor reprezentând taxa de tranzit.
3. Să anunţe Distribuitorul în legătură cu erorile constatate la întocmirea tichetelor reprezentând taxa de tranzit.
4. Să preia de la Distribuitor, în termen de 20 de zile de la încetarea contractului, tichetele reprezentând taxa de tranzit, nedistribuite, pe bază de proces verbal de predare-primire, în care se va menţiona cantitatea şi seriile acestora. 
5. Să preia, cu proces verbal de predare-primire, tichetele reprezentând taxa de tranzit, transmise de Distribuitor, în condiţiile  Cap. III art. 3 pct. 11 şi 14 al prezentului contract.
6. Să-şi asume întreaga responsabilitate cu privire la calitatea tichetelor reprezentând taxa de tranzit, livrate Distribuitorului.
7. Să acorde Distribuitorului un comision de 3 %, aplicat la valoarea totală a tichetelor reprezentând taxa de tranzit.
8.  Să colaboreze cu Distribuitorul pe toată durata contractului.
9.  Să nu afecteze imaginea Distribuitorului prin acţiunile sale.
10. Să-şi îndeplinească cu bună - credinţă toate obligaţiile asumate prin prezentul contract.

11. Să vireze în contul Distribuitorului, la termenele stabilite prin prezentul contract, sumele reprezentând comisionul datorat conform Cap. IV pct. 15.


IV. ÎNCASAREA TAXEI DE TRANZIT,  CONDIŢII DE PLATĂ, MAJORĂRI DE ÎNTÂRZIERE

1. Distribuitorul încasează taxa de tranzit de la utilizatorii români şi străini, în numerar, în lei.

2. Distribuitorul va vira, în contul Beneficiarului, ……………………… deschis la Trezoreria Timişoara, decadal, în termen de 5 zile lucrătoare de la expirarea decadei, sumele încasate reprezentând taxa de tranzit.
De asemenea, va transmite prin fax, Beneficiarului, ordinul de plată aferent sumelor virate, ştampilat de bancă.

3. Pentru nevirarea integrală şi la termenele stabilite a sumelor reprezentând taxa de tranzit, încasate de către Distribuitor, Beneficiarul este în drept să calculeze majorări de 0,1% pe fiecare zi de întârziere pentru suma încasată şi nedepusă. 

Sumele datorate cu titlu de majorări se virează în contul bancar al Beneficiarului, …………….. deschis la Trezoreria Timişoara.
4. Comisionul Distribuitorului, pentru încasarea taxei de tranzit este de 3%, şi se aplică la sumele încasate conform documentelor de plată.
5. Beneficiarul va vira în contul distribuitorului valoarea comisionului în termen de 5 zile lucrătoare de la încasarea sumelor reprezentând taxa de tranzit conform Cap. IV pct. 4. 
6. Nerespectarea obligaţiilor asumate prin prezentul contract, de către una din părţi, dă dreptul părţii lezate de a pretinde plata de daune-interese.

V. GARANŢII


Distribuitorul garantează păstrarea, transportul şi manipularea tichetelor reprezentând taxa de tranzit, în condiţii de siguranţă şi securitate corespunzătoare.


Distribuitorul răspunde de siguranţa şi securitatea tichetelor reprezentând taxa de tranzit, de la momentul primirii efective a acestora, de la Beneficiar şi până la momentul eliberării către utilizatorii români şi străini.
VI. FORŢA MAJORĂ

Forţa majoră exonerează de răspundere părţile în cazul neexecutării parţiale sau totale a obligaţiilor asumate prin prezentul contract. Prin forţă majoră se înţelege un eveniment independent de voinţa părţilor, imprevizibil şi insurmontabil, apărut după încheierea contractului şi care împiedică părţile să execute total sau parţial obligaţiile asumate. 


Partea care invocă forţa majoră, are obligaţia să o aducă la cunoştinţa celeilalte părţi, în scris, în maximum 5 zile de la apariţie, iar dovada forţei majore, împreună cu avertizarea asupra efectelor şi întinderii posibile a forţei majore, se va comunica în maximum 15 zile de la apariţie. 


Data de referinţă este data de expediere a poştei.  Dovada va fi certificată de Camera de Comerţ şi Industrie sau de alt organism abilitat în acest sens.

Partea care invocă forţa majoră are obligaţia să aducă la cunoştinţa celeilalte părţi încetarea cauzei în maxim 15 zile de la încetare. 

VI. DURATA CONTRACTULUI


Prezentul contract intră în vigoare la data semnării lui, şi este valabil până la data de __________2010 (se negociază cu fiecare colaborator în parte).
VII. ÎNCETAREA CONTRACTULUI


Prezentul contract încetează într-unul din următoarele moduri:

a. prin acordul părţilor, transmis cu 48 de ore înainte de producerea evenimentului solicitat de părţi;

b. prin expirarea termenului de valabilitate;

c. prin denunţarea unilaterală a contractului de către una din părţi cu o notificare prealabilă de 30 de zile;

d. prin rezilierea de drept, în situaţia în care una din părţile contractante,  nu îşi execută, în mod culpabil, total sau parţial, obligaţiile asumate prin prezentul contract. Cealaltă parte contractantă notifică partea în culpă să remedieze, în termen de 30 de zile, aspectele semnalate, în caz contrar, contractul fiind considerat reziliat de drept. Momentul notificării constituie punerea de drept în întârziere a părţii în culpă.

VIII. LITIGII


Beneficiarul şi Distribuitorul convin ca litigiile decurgând din interpretarea şi executarea prezentului contract să fie soluţionate pe cale amiabilă. În cazul nesoluţionării amiabile, competenţa soluţionării litigiilor revine instanţei de judecată competentă.

IX. NOTIFICĂRI


Toate notificările şi comunicările dintre părţile contractante vor fi făcute în scris, în limba română şi vor fi transmise la sediile acestora, într-unul din următoarele moduri:

· prin fax

· prin corespondenţă recomandată cu taxele poştale plătite

· expediate prin curier

X. CONDIŢII GENERALE


Prezentul contract conţine totalitatea înţelegerilor intervenite între părţi şi înlocuieşte orice acord sau înţelegere anterioară, referitoare la obiectul său. 

Nicio modificare a prezentului contract nu va avea efect sau nu va fi valabilă decât dacă este făcută în scris şi semnată de părţile contractante.

Prezentul contract a fost întocmit în __________ exemplare, în limba română, câte unul pentru fiecare parte.
BENEFICIAR                                                                                  DISTRIBUITOR
